Liv Signe Navarsete (Senterpartiet), 2009-06-16:
Eg er glad for at Stortinget i dag vil gi si støtte til forslaget om delvis bompengefinansiering av Kvammapakken. Som det går fram av både innstillinga og drøftinga her i dag, er alle partia samde om å følgje opp dei vedtaka som er fatta av Hordaland fylkeskommune 10. desember 2008 i denne saka, med unntak av Framstegspartiet. Fylkeskommunen i Hordaland og Kvam kommune er samde om å fremje bompengesøknad for finansiering av prosjekt og tiltak på rv. 7 og rv. 49 i Kvam kommune i Hordaland, Kvammapakken. Eksisterande vegar har i hovudsak dårleg standard. På fleire strekningar er det behov for tiltak for gåande og syklande. Pakken omfattar nokre nye veglenkjer, utbetring av eksisterande veg, gang- og sykkelvegar, fortau og kryssutbetringar, og har ei samla ramme på 440 mill. 2009-kr. Som følgje av forvaltingsreforma er rv. 49 og dei delane av rv. 7 som inngår i pakken, føresett omklassifiserte til fylkesvegar, og føresette statlege midlar må løyvast av fylkeskommunen. Det er 90 pst. bompengedel. Det er lokalt lagt til grunn at bompengeinnkrevjinga går over 19 år. Det er lagt opp til både parallell- og etterskotsinnkrevjing. Dette er vanleg for pakkar. Det er lokalpolitisk støtte til bompengeopplegget. Samferdsledepartementet legg i proposisjonen til grunn at innkrevjinga kan gå over 20 år dersom det er lokalpolitisk støtte til det. Bompengepakkar er meir fleksible enn bompengeinnkrevjing for enkeltprosjekt. Det vert lagt til grunn at omfanget av utbygginga i Kvammapakken vert tilpassa dei økonomiske rammene. Det vert lagt til grunn eit maksimalt låneopptak på 250 mill. kr, basert på ein byggjeperiode på åtte år. Dette er fire år lengre enn det som vart lagt til grunn i den lokale behandlinga, og er gjort for å auke fleksibiliteten. Alle kostnadsaukar er føresett løyste innanfor desse økonomiske rammene for Kvammapakken. Eit fleirtal i komiteen peiker på at dersom økonomien i pakken vert betre enn føresett, kan lokale styresmakter i samarbeid med Statens vegvesen sjå på om pakken kan byggjast raskare enn over åtte år, og om innkrevjingsperioden kan setjast til 19 år i staden for 20 år. Fleirtalet viser særleg til at det bør vere mogleg å oppnå lågare rente enn 6,5 pst. Merknadene frå komiteen vil sjølvsagt verte følgde opp, med dei avgrensingar som også fleirtalet har sett med omsyn til økonomien og heilskapen i pakken. Eg vil i den samanhengen peike på at ein vil vite mykje meir om økonomien i pakken når bompengeinnkrevjinga har verka minst eit års tid, og ein har kome lenger med planlegginga av dei mindre tiltaka. Ein vil då ha eit betre grunnlag for å ta stilling til om innkrevjinga skal gå over 19 eller 20 år, og om byggjetida kan kortast ned. At Framstegspartiet ikkje er nøgde med at lokale styresmakter, med fylkeskommunen i spissen, faktisk ser det som den beste løysinga å gå inn for delvis bompengefinansiering i utviklinga av riks- og fylkesvegnettet, er ikkje overraskande. Merknadene og forslaga frå Framstegspartiet kan berre sjåast på som eit ledd i å gjere deira prinsipielle motstand mot bompengar meir synleg. Når det gjeld det som vart sagt frå talarstolen om OPS og bompengar kontra avbetaling, er det faktisk ein forskjell. Det me diskuterte i samband med OPS, galdt når staten går inn og finansierer. Staten har i dag eit handlingsrom som bør brukast til auka investering bl.a. i samferdsle. Etter 2020 vil det handlingsrommet skrumpe inn som følgje av eit behov på andre sektorar, ikkje minst innan eldreomsorga. At ein då peiker på stor aktivitet når det gjeld Privat Offentleg Samarbeid, OPS, der staten sine store utbetalingar i hovudsak vil kome etter 2020, heng ikkje i hop. Når det gjeld bompengar, kan ein sjølvsagt òg seie at det handlar om avbetaling. Samstundes handlar bompengar om å skunde fram prosjekt som i den ordinære prosessen, gjennom prioritering innanfor den statlege ramma, hadde måtta vente lang tid. Med Framstegspartiet sin sterke motstand her i denne salen mot bompengar – me veit jo at den ikkje er like sterk elles rundt om i landet – er det mange gode prosjekt som aldri hadde vorte bygde.